**Līgums par laboratorijas iekārtu piegādi**

*Rīgā*

*2018. gada “\_\_\_\_\_\_\_”.\_\_\_\_\_\_\_\_\_\_\_\_\_\_\_\_*

**VAS “Latvijas Valsts ceļi”**, reģistrācijas Nr. 40003344207, tās valdes priekšsēdētāja Jāņa Langes personā, kas rīkojas saskaņā ar 2016. gada 27. jūlija valdes lēmumu Nr. 17/1, turpmāk tekstā - Pircējs, no vienas puses, un

**SIA “RBL”**, reģistrācijas Nr. 40103338442, tās valdes locekļa Jāņa Zīriņa personā, kas rīkojas saskaņā ar sabiedrības statūtiem, turpmāk tekstā - Pārdevējs, no otras puses, bet

abi kopā un katrs atsevišķi turpmāk tekstā – Puses/Puse, pamatojoties uz “Publisko iepirkumu likuma” 9. panta kārtībā veiktā iepirkuma Nr. LVC2018/08 “Laboratorijas iekārtu piegāde” rezultātiem, noslēdza šādu līgumu, turpmāk tekstā - Līgums:

1. **Līguma priekšmets**
	1. **Pircējs pērk, bet Pārdevējs pārdod un piegādā Pircējam tā Autoceļu kompetences centra vajadzībām laboratorijas iekārtas** (CPV kods 38000000-5), turpmāk tekstā – Iekārtas/Iekārta, atbilstoši iepirkuma nolikuma 1. pielikumā “Tehniskā specifikācija”, kas ir šī Līguma neatņemama sastāvdaļa un noformēta kā Līguma Pielikums Nr. 1, noteiktajam.
	2. Pircējs norēķinās par saņemtajām Iekārtām Līgumā noteiktajā kārtībā.
2. **Iekārtu piegādes noteikumi**
	1. Katras Iekārtas specifikācija, skaits norādīts Līguma Pielikumā Nr. 1.
	2. Pārdevējs Iekārtas piegādā un nodod Pircējam pēc adreses - **Mazā Rencēnu iela 3, Rīga, Latvija**.
	3. Pārdevējam ir jāpiegādā un jānodod Iekārtas ne vēlāk kā **30 (trīsdesmit) kalendāro dienu laikā**, skaitot no nākamās dienas, kad stājies spēkā Līgums, Iekārtu piegādes un nodošanas laiku iepriekš saskaņojot ar Pircēju.
	4. Ja piegādājamas vairākas Iekārtas, tad piegāde veicama 1 (vienā) piegādes reizē.
	5. Pārdevējs piegādā un nodod Iekārtas atbilstoši Līguma Pielikumā Nr. 1 izvirzītajām prasībām un saskaņā ar Pārdevēja iepirkuma “Tehniskajā piedāvājumā”, kas ir šī Līguma neatņemama sastāvdaļa un noformēts kā Līguma Pielikums Nr. 2, piedāvāto par cenu, kas noteikta Pārdevēja iepirkuma “Finanšu piedāvājumā”, kas ir šī Līguma neatņemama sastāvdaļa un noformēts kā Līguma Pielikums Nr. 3.
	6. Katra Iekārta nododama pilnā sastāvā, pievienojot tai nepieciešamās atļaujas, sertifikātus u.c., lietošanas instrukciju, kā arī garantijas dokumentu atbilstoši Līguma Pielikumā Nr. 1 izvirzītajām prasībām.
	7. Piegādājot un nododot Iekārtas, Pārdevējs iesniedz Pircējam no savas puses parakstītu preču piegādes dokumentu 2 (divos) eksemplāros. Ja Iekārtas piegādātas atbilstoši preču piegādes dokumentā norādītajam un Līgumā noteiktajam, Pircējs pieņem Iekārtas un no savas puses paraksta preču piegādes dokumentu, un 1 (vienu) tā eksemplāru atgriež Pārdevējam. Abpusēji parakstīts preču piegādes dokuments apliecina Iekārtu piegādes un nodošanas faktu.
	8. Ja Iekārtas neatbilst preču piegādes dokumentā norādītājam un/vai Līgumā noteiktajam, Pircējs vai nu nepieņem Iekārtas un neparaksta preču piegādes dokumentu, vai arī, ja neatbilstības ir nebūtiskas un tās iespējams novērst zemāk norādītajā termiņā, pieņem Iekārtas, bet tādā gadījumā Pircējs preču piegādes dokumentā veic konstatētās neatbilstības papildu ierakstu vai Puses attiecībā uz konstatēto neatbilstību sastāda defektu aktu. Ja preču piegādes dokumentā Pircējs ir veicis papildu ierakstu vai Puses ir sastādījušas defektu aktu, Pārdevējam neatbilstības jānovērš ne vēlāk kā 5 (piecu) darbdienu laikā (minētais termiņš neatbrīvo Pārdevēju no sankcijām par Iekārtu piegādes nokavējumu, ja tāds iestājies).
3. **Atbilstība un garantija**
	1. Pārdevējs garantē, ka katra Iekārta būs pilnā sastāvā, jauna un nelietota un atbildīs Iekārtas ražotāja tehniskajai specifikācijai, Līguma Pielikumā Nr. 1 noteiktajam, Latvijā spēkā esošajiem tiesību aktiem, kas uz to attiecas, un Iekārta nodrošinās visu Pircēja pieprasīto funkciju izpildi, kā arī tās kvalitāte atbildīs vispārpieņemtajiem kvalitātes standartiem.
	2. Pārdevējs nodrošina katrai Iekārtai atbilstošu, tas ir, tās uzglabāšanai, transportēšanai un pārkraušanai piemērotu, iepakojumu. Ja pēc Iekārtas piegādes tiek atklāti bojājumi un/vai zudumi, kas radušies nepiemērota iepakojuma dēļ, par to atbildību nes Pārdevējs.
	3. Pārdevējs nes pilnu atbildību par katras Iekārtas pareizu izvēli, tās tehnoloģisko darbību un drošības normu atbilstību.
	4. Pārdevējs apliecina, ka tas ir tiesīgs pārdot Iekārtas, un garantē, ka pret Pircēju, tam lietojot Iekārtas, netiks vērstas jebkādas trešo personu pretenzijas.
	5. Pārdevējs apliecina, ka katrai Iekārtai tiek nodrošināta Iekārtas ražotāja garantija, bet, ja garantijas termiņš, saistību apjoms, kādu deklarējis Iekārtas ražotājs, ir īsāks, šaurāks, nekā Līgumā noteiktais, tad attiecībā uz Iekārtas ražotāja nenodrošināto Pārdevējs uzņemas Iekārtas garantijas saistības atbilstoši Līgumā izvirzītajām prasībām.
	6. **Iekārtas garantijas laiks tiek noteikts 24 (divdesmit četri) kalendārie mēneši**, skaitot no preču piegādes dokumenta parakstīšanas dienas, ja tā tiek ekspluatēta saskaņā ar Iekārtas tehniskās dokumentācijas prasībām.
	7. Garantijas laikā Pārdevējs ir atbildīgs par katru Iekārtas neatbilstību, trūkumu, defektu, ja vien tas nav radies Iekārtas nepareizas ekspluatācijas dēļ.
	8. Ja garantijas laikā atklājas Iekārtas neatbilstības, trūkumi, defekti, Iekārtas darbībā tiek konstatēti traucējumi, tā nedarbojas u.tml., Pircējs par minēto faktu rakstiski informē Pārdevēju. Pārdevējs ne vēlāk kā 10 (desmit) darbdienu laikā no Pircēja pretenzijas saņemšanas dienas bez maksas, ja Pircējs ir ievērojis Iekārtas ekspluatācijas noteikumus, nodrošina Iekārtas atbilstību Līguma Pielikumā Nr. 1 noteiktajam un Iekārtas nevainojamu darbību, attiecīgi nomainot Iekārtas daļas vai veicot Iekārtas remontdarbus, turpmāk tekstā viss kopā - Darbi. Darbu izpildes termiņš var tikt pagarināts, tikai abām Pusēm vienojoties, ja pastāv objektīvi apstākļi.
	9. Iekārtas nodošana Darbu veikšanai un atgriešana Pircējam tiek fiksēta dokumentāli atbilstoši Pārdevēja noteiktajai kārtībai. Pārdevējs uzņemas pilnu materiālo atbildību par tam nodoto Iekārtu līdz brīdim, kad Darbu izpildījums tiek nodots Pircējam un Iekārta tiek atgriezta atpakaļ Pircējam. Visas Iekārtas transportēšanas izmaksas uz Darbu veikšanas vietu un no Darbu veikšanas vietas sedz Pircējs.
	10. Ja 6 (sešu) kalendāro mēnešu laikā Iekārtai ne Pircēja vainas dēļ ir atkārtoti radušies defekti, kuru dēļ ir ierobežota Iekārtas izmantošana vai vispār nav iespējama Iekārtas izmatošana atbilstoši tās paredzētajam mērķim, Pārdevēja pienākums ir Pušu saskaņotā termiņā aizstāt nekvalitatīvo Iekārtu ar citu, kas atbilst šī Līguma Pielikumā Nr. 1 izvirzītajām prasībām. Ja minētais nav iespējams, Pircējam attiecībā uz attiecīgo Iekārtu ir tiesības prasīt Līguma atcelšanu un samaksātās cenas par šo Iekārtu pilnā apjomā atgriešanu.
4. **Pušu saistības**
	1. **Pārdevēja saistības**
		1. Pārdevējs pārdod, piegādā un nodod Iekārtas, izmantojot savu darbaspēku un materiāltehnisko nodrošinājumu, vadoties Līguma izpildē pēc Pircēja norādījumiem.
		2. Pārdevējs pārdod, piegādā un nodod Iekārtas šajā Līgumā noteiktajā termiņā, apjomā, kārtībā un atbilstoši šī Līguma prasībām.
		3. Pārdevējam ir tiesības prasīt Iekārtu piegādes un nodošanas termiņa pagarinājumu, ja Pircējs ir pieļāvis kavējumu, kas tiešā veidā samazina Pārdevējam laiku, kas paredzēts Iekārtu piegādei un nodošanai.
		4. Ja ir iestājušies vai iestāsies apstākļi, kas kavēs Iekārtu piegādi un nodošanu Līgumā noteiktajā termiņā, Pārdevējs par tiem nekavējoties rakstveidā ziņo Pircējam. Ja Pircējs apstākļus atzīst par objektīviem, kā rezultātā paredzamo kavējumu var atzīt par attaisnojošu, tad Iekārtu piegādes un nodošanas termiņš tiek pagarināts, Pusēm rakstveidā par to vienojoties. Gadījumā, ja kavējums nav atzīstams par attaisnotu un/vai Pārdevējs nav ievērojis iepriekš minēto informēšanas kārtību, Pārdevējs ir vainojams saistību neizpildē un tam piemērojamas Līgumā noteiktās sankcijas, kā arī Pircējs ir tiesīgs vienpusējā kārtā atkāpties no Līguma.
		5. Pārdevējs nodrošina Iekārtu garantijas saistības atbilstoši Līgumā noteiktajam termiņam, apjomam un kārtībai.
		6. Pārdevējam ir tiesības saņemt samaksu par kvalitatīvām, termiņā un atbilstoši Līgumā noteiktajam apjomam un kārtībai piegādātām un nodotām Iekārtām.
	2. **Pircēja saistības**
		1. Pircējs apņemas Līgumā noteiktā kārtībā veikt Pārdevēja piegādāto Iekārtu pieņemšanu.
		2. Pēc Iekārtu piegādes un preču piegādes dokumenta abpusējas parakstīšanas visu risku par nejaušu gadījumu, ja sakarā ar to Iekārtas tiek zaudētas vai sabojātas, nes Pircējs.
		3. Īpašuma tiesības uz Iekārtām Pircējs iegūst tikai ar līgumcenas, turpmāk tekstā – Līgumcena, samaksas brīdi.
		4. Pircējs apņemas lietot katru Iekārtu atbilstoši tās tehniskās dokumentācijas prasībām.
		5. Ja Pārdevējs bez likumīga pamata neveic vai atsakās veikt Darbus, Pircējs ir tiesīgs griezties pie cita uzņēmēja, kas var nodrošināt minēto. Pirms Darbu nodošanas citam uzņēmējam Pircējs iesniedz Pārdevējam Darbu izpildes tāmi. Ja ne vēlāk kā 5 (piecu) darbdienu laikā Pārdevējs nav sniedzis argumentētus iebildumus, kādēļ Darbu izpildes tāmē iekļautās izmaksas nav pamatotas, Pircējs nodod Darbu izpildi citam uzņēmējam un dotajā gadījumā Pārdevējam jāsedz visas izmaksas, kas radušās Pircējam, saņemot Darbu izpildi no cita uzņēmēja, atbilstoši Darbu izpildes tāmē noteiktajam.
		6. Pircējs Līgumā noteiktajā termiņā un kārtībā apņemas veikt samaksu par Iekārtām, ja Iekārtas piegādātas un nodotas atbilstoši Līgumā izvirzītajām prasībām.
5. **Norēķinu kārtība**
	1. **Līgumcena par Iekārtām ir 32 982,00 EUR (trīsdesmit divi tūkstoši deviņi simti astoņdesmit divi *euro* un 00 centi)**. Līgumcenā nav ietverts pievienotās vērtības nodoklis un tas maksājams papildus Līgumcenai tiesību aktos noteiktajos gadījumos un tajos noteiktajā apmērā.
	2. Līgumcenā ir iekļautas visas izmaksas, kas saistītas ar Iekārtu pārdošanu, piegādi un nodošanu Pircējam, kā arī visi iespējamie un paredzamie sadārdzinājumi, un Pircējam papildus nav jāveic nekādi maksājumi. Līgumcenu Līguma darbības laikā Puses nevar paaugstināt, izņemot šajā Līgumā noteiktos gadījumus.
	3. Ja piegādājamas vairākas Iekārtas, tad Līgumcenas un pievienotās vērtības nodokļa samaksa veicama pēc visu Iekārtu piegādes.
	4. Ja preču piegādes dokuments satur visas attaisnojuma dokumenta (rēķina) sastāvdaļas, tad tas tiek izmantots Iekārtu vērtības (Līgumcenas) un pievienotās vērtības nodokļa samaksai, un Pārdevējam papildus nav jāsagatavo attaisnojuma dokuments (rēķins).
	5. Preču piegādes dokumentam un attaisnojuma dokumentam (rēķinam), ja Pārdevējs to sagatavo papildus preču piegādes dokumentam, ir jābūt sagatavotam atbilstoši Ministru kabineta noteikumos Nr. 585 “Noteikumi par grāmatvedības kārtošanu un organizāciju” noteiktajam un tam ir jāsatur atsauce uz šī Līguma noslēgšanas datumu un numuru.
	6. Preču piegādes dokuments uzskatāms par saņemtu, ja tas iesniegts Līguma 2. sadaļā noteiktajā kārtībā. Attaisnojuma dokuments (rēķins) uzskatāms par saņemtu, ja tas otrai Pusei nosūtīts pa pastu vai iesniegts personīgi pret parakstu, vai nosūtīts elektroniski ar drošu elektronisko parakstu vai bez droša elektroniskā paraksta, ja Puses pirms tam vienojušās, ka samaksa tiks veikta uz elektroniski nosūtīta attaisnojuma dokumenta (rēķina) bez droša elektroniskā paraksta pamata.
	7. Preču piegādes dokuments/attaisnojuma dokuments (rēķins), kas sagatavots un iesniegts atbilstoši Latvijas tiesību aktos un šajā Līgumā noteiktajam, tiek apmaksāts ne vēlāk kā 10 (desmit) darbdienu laikā no tā saņemšanas dienas, pārskaitot Līgumcenu un pievienotās vērtības nodokli uz Pārdevēja Līgumā norādīto bankas norēķinu kontu.
	8. Jebkādi citi Līgumā noteiktie maksājumi, kuriem Līgumā nav noteikts samaksas termiņš, tiek veikti ar pārskaitījumu ne vēlāk kā 15 (piecpadsmit) kalendāro dienu laikā no attiecīgās Puses dokumenta (attaisnojuma dokumenta (rēķina), pretenzijas, paziņojuma u.tml.) piestādīšanas brīža.
	9. Gadījumos, kad Pusei jāveic maksājums saskaņā ar šo Līgumu, bet pirms maksājuma veikšanas ir iestājušās prasījuma tiesības pret otru Pusi, kas izriet no šī Līguma, Puse ir tiesīga prasījuma tiesību apmērā samazināt izmaksājamo summu.
	10. Ienākošie maksājumi tiek novirzīti sekojošā secībā: nokavējuma procentos; parāda dzēšanai; kārtējā maksājuma samaksai; līgumsoda dzēšanai; zaudējumu segšanai, par kuru apmēru un samaksas kārtību Puses vienojušās.
6. **Atbildība un strīdu izskatīšanas kārtība**
	1. Puse ir atbildīga par otrai Pusei nodarītajiem zaudējumiem, ja tie radušies Puses, tai skaitā tās darbinieku, pilnvaroto personu, Līguma izpildē iesaistīto trešo personu, darbības vai bezdarbības rezultātā, pārkāpjot Līgumā noteiktās saistības, saskaņā ar Latvijas tiesību aktos noteikto.
	2. Puses savlaicīgi brīdina viena otru par zaudējumus radošu gadījumu iestāšanos, lai varētu pretendēt uz zaudējumu atlīdzības saņemšanu.
	3. Ja Puse saistību nepienācīgi izpilda vai neizpilda Līgumā noteiktajā termiņā, tā maksā otrai Pusei līgumsodu, kas sastāda 0,5 % (nulle komats pieci procenti) no kavētā maksājuma summas vai neizpildītās saistības vērtības par katru nokavējuma dienu, bet kopsummā ne vairāk kā 10% (desmit procenti) no pamatparāda vai galvenās saistības apmēra.
	4. Līgumsoda, kas noteikts par saistības nepienācīgu izpildi vai neizpildīšanu Līgumā noteiktajā termiņā, samaksa neatbrīvo no Līgumā noteikto saistību izpildes un zaudējumu atlīdzināšanas.
	5. Vienpusēja atkāpšanās no Līguma ir pielaižama tikai tad, kad tā pamatota ar paša Līguma raksturu vai kad to zināmos apstākļos atļauj likums, vai arī kad tāda tiesība bijusi noteikti pielīgta, visos citos gadījumos, kad Puse vienpusēji atkāpjas no Līguma tā maksā otrai Pusei līgumsodu 10 % (desmit procentu) apmērā no Līgumcenas.
	6. Jebkuras nesaskaņas, domstarpības vai strīdi tiks risināti savstarpēju sarunu ceļā. Gadījumā, ja Puses nespēs vienoties, strīds risināms saskaņā ar Latvijas spēkā esošajiem tiesību aktiem tajos noteiktajā kārtībā Latvijas Republikas tiesā (ja Pārdevējs ir ārvalstnieks, prasība pret Pārdevēju ceļama tiesā pēc Pircēja juridiskās adreses).
7. **Nepārvarama vara (Force majeure)**
	1. Puse neatbild par jebkuras savas saistības neizpildīšanu, ja šāda neizpilde ir notikusi tāda notikuma rezultātā, no kura nav iespējams izvairīties un kura sekas nav iespējams pārvarēt, kuru Puse Līguma slēgšanas brīdī nevarēja paredzēt, un kas nav noticis Puses vai tās kontrolē esošās personas rīcības dēļ, un kas saistību izpildi ne tikai apgrūtina, bet padara neiespējamu.
	2. Pusei, kas nokļuvusi šādas nepārvaramas varas apstākļos, bez kavēšanās jāinformē par to otra Puse rakstiski ne vēlāk kā 5 (piecu) darbdienu laikā pēc nepārvaramas varas apstākļu iestāšanās. Pēc otras Puses pieprasījuma iesniedzams kompetentas institūcijas izsniegts dokuments, kas apstiprina nepārvaramas varas apstākļu iestāšanos. Gadījumā, ja Puse nav paziņojusi par nepārvaramas varas apstākļu iestāšanos Līgumā noteiktajā kārtībā, tā vēlāk nevar atsaukties uz nepārvaramu varu.
	3. Nepārvaramas varas iestāšanās gadījumā saistību izpilde tiek pagarināta par laika periodu, kurā darbojušies nepārvaramas varas apstākļi.
	4. Ja nepārvaramas varas dēļ Līgums nedarbojas ilgāk par 15 (piecpadsmit) kalendārajām dienām, katrai Pusei ir tiesības vienpusējā kārtā atkāpties no Līguma izpildes.
8. **Līguma spēkā esamība**
	1. Līgums stājas spēkā datumā, kāds norādīts Līguma preambulā, un darbojas līdz pilnīgai saistību izpildei.
	2. Līguma darbības laikā Līgums var tikt atcelts vai izbeigts pirms saistību izpildes, Pusēm par to savstarpēji rakstveidā vienojoties, Latvijas tiesību aktos noteiktajos gadījumos, kā arī šajā Līgumā noteiktajos gadījumos, turklāt katrai Pusei šajā Līgumā noteiktajos gadījumos ir tiesības vienpusējā kārtā atkāpties no Līgumā noteikto saistību izpildes bez otras Puses piekrišanas, izbeidzot Līgumu pirms saistību izpildes.
	3. Pircējam ir tiesības, neatlīdzinot zaudējumus, kas var rasties, izlietojot šo tiesību, vienpusējā kārtā atkāpties no Līguma, vismaz 10 (desmit) kalendārās dienas iepriekš rakstveidā par to paziņojot Pārdevējam, ja:
		1. iestājies Līguma 4.1.4. apakšpunktā noteiktais gadījums;
		2. Pārdevējs nav piegādājis un nodevis Pircējam Līguma prasībām atbilstošas Iekārtas Līgumā noteiktajā termiņā, kur kavējums pārsniedz 10 (desmit) darbdienas;
		3. konstatēts “Publisko iepirkumu likuma” 64. panta pirmajā daļā minētais gadījums;
		4. iestājies Līguma 7.4. punktā noteiktais gadījums;
		5. Pārdevējam ir pasludināts maksātnespējas process, apturēta tā saimnieciskā darbība vai tas tiek likvidēts;
		6. Pārdevējs būtiski pārkāpj Līguma, tai skaitā tā pielikumu, noteikumus, radot apstākļus, pie kuriem jebkurš līgumslēdzējs saskaņā ar labu darījumu praksi zaudētu ieinteresētību saistību turpināšanā.
	4. Pārdevējam ir tiesības, neatlīdzinot zaudējumus, kas var rasties, izlietojot šo tiesību, vienpusējā kārtā atkāpties no Līguma, vismaz 10 (desmit) kalendārās dienas iepriekš rakstveidā par to paziņojot Pircējam, ja:
		1. Pircējs pēc Iekārtu pieņemšanas nav samaksājis Līgumcenu un pievienotās vērtības nodokli Līgumā noteiktajā termiņā, kur kavējums pārsniedz 10 (desmit) darbdienas. Paziņojumā Pārdevējs norāda termiņu, kādā Pircējam ir jāatgriež Iekārtas;
		2. iestājies Līguma 7.4. punktā noteiktais gadījums;
		3. Pircējam ir pasludināts maksātnespējas process, apturēta tā saimnieciskā darbība vai tas tiek likvidēts;
		4. Pircējs būtiski pārkāpj Līguma, tai skaitā tā pielikumu, noteikumus, radot apstākļus, pie kuriem jebkurš līgumslēdzējs saskaņā ar labu darījumu praksi zaudētu ieinteresētību saistību turpināšanā.
	5. Paziņojums par atkāpšanos no Līguma nosūtāms - vai nu ar pasta starpniecību ierakstītā sūtījumā uz Līgumā norādīto adresi, vai arī iesniedzams personīgi pret parakstu, vai arī nosūtāms elektroniski, izmantojot drošu elektronisko parakstu vai pievienojot elektroniskajam pastam skenētu dokumentu. Gadījumā, ja paziņojums sūtīts ar pasta starpniecību ierakstītā sūtījumā, tas uzskatāms par saņemtu 5. (piektajā) dienā pēc tā nodošanas pastā.
	6. Gadījumos, kad Puse ir izmantojusi tiesību vienpusējā kārtā atkāpties no Līguma, Līgums uzskatāms par izbeigtu ar dienu, kad notecējis paziņojuma termiņš. Minētais neattiecas uz samaksas pienākumu, kur maksājumu saistības radušās līdz Līguma izbeigšanas dienai, kā arī citām maksājumu saistībām, darbībām un restitūcijas pienākumu, ja tas paredzēts Līguma izbeigšanas gadījumā, kā arī Līgumā noteiktā kārtībā iegūtām garantijām, konfidencialitāti, strīdu izskatīšanas kārtību, piemērojamiem tiesību aktiem un citiem Līguma Vispārīgiem noteikumiem, kur Līgumā noteiktais regulējums ir spēkā līdz pilnīgai saistību izpildei.
9. **Līguma grozīšanas kārtība**
	1. Līguma grozījumi ir pieļaujami, ja tie nemaina Līguma vispārējo raksturu un atbilst vienam no šādiem gadījumiem:
		1. grozījumi ir nebūtiski;
		2. grozījumi ir būtiski. Ja grozījumi ir būtiski, tos drīkst izdarīt, neveicot “Publisko iepirkumu likumā” paredzēto procedūru, tikai Līguma 9.2. punktā noteiktajos gadījumos;
		3. grozījumi attiecas uz Līgumcenas palielinājumu neatkarīgi no tā, vai tie ir būtiski vai nebūtiski. Līguma grozījumi ir pieļaujami, ja Līguma grozījumu vērtība, ko noteic kā visu secīgi veikto grozījumu naudas vērtību summu (neņemot vērā to grozījumu vērtību, kuri izdarīti saskaņā ar šī Līguma 9.2.1.-9.2.3. apakšpunktu), vienlaikus nepārsniedz 10 % (desmit procentus) no sākotnējās Līgumcenas.
	2. Būtiski Līguma grozījumi ir pieļaujami:
		1. gadījumos, kad iepirkuma dokumenti un Līgums skaidri un nepārprotami paredz grozījumu iespēju, nosacījumus, ar kādiem grozījumi ir pieļaujami, grozījumu apjomu un būtību;
		2. gadījumos, kad Pircējam ir nepieciešamas papildu piegādes, kas nebija iekļautas sākotnējā iepirkumā, un Pārdevēja maiņa radītu būtisku izmaksu pieaugumu, un to nevar veikt tādu ekonomisku vai tehnisku iemeslu dēļ kā aizvietojamība vai savietojamība ar jau sākotnējā iepirkumā iegādāto aprīkojumu, pakalpojumiem vai iekārtām, vai Pārdevēja maiņa radītu ievērojamas grūtības. Līgumcenas pieaugums nevar pārsniegt 50 % (piecdesmit procentus) no sākotnējās Līgumcenas;
		3. ja Līguma grozījumi ir nepieciešami tādu iemeslu dēļ, kurus Pircējs iepriekš nevarēja paredzēt. Līgumcenas pieaugums nevar pārsniegt 50 % (piecdesmit procentus) no sākotnējās Līgumcenas;
		4. ja Pārdevēju aizstāj ar citu piegādātāju atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju, un šis piegādātājs atbilst paziņojumā par plānoto līgumu vai iepirkuma dokumentos noteiktajām kvalifikācijas prasībām, un uz to neattiecas “Publisko iepirkumu likuma” [9. panta](https://likumi.lv/doc.php?id=287760#p42) astotajā daļā paredzētie izslēgšanas noteikumi.
	3. Jebkuras izmaiņas Līguma noteikumos stājas spēkā tikai tad, kad tās ir noformētas rakstiski un tās parakstījušas abas Puses. Šādi Līguma grozījumi ar to parakstīšanas brīdi kļūst par Līguma neatņemamu sastāvdaļu.
10. **Prasības attiecībā uz personālu un apakšuzņēmējiem**
	1. Ņemot vērā Līguma veidu, tas ir - piegāde, Līgumā netiek regulēta personāla un apakšuzņēmēju iesaistīšana un nomaiņa.
11. **Ierobežotas pieejamības informācija**
	1. Puses apņemas neizpaust trešajām personām ar Līguma izpildi iegūto, to rīcībā esošo jebkādu tehnisko, juridisko un finansiālo informāciju par otru Pusi un tās komercdarbību. Visa šāda informācija tiek uzskatīta par ierobežotas pieejamības informāciju, un tā nedrīkst tikt izpausta vai padarīta publiski pieejama bez Puses rakstiskas piekrišanas. Šim noteikumam nav laika ierobežojuma un uz to neattiecas Līguma darbības termiņš.
	2. Informācija netiek uzskatīta par ierobežotas pieejamības informāciju, ja tā kļuvusi publiski pieejama saskaņā ar Latvijas tiesību aktos noteiktajām prasībām (piemēram, iekļauta grāmatvedības sagatavotos publiska rakstura pārskatos un atskaitēs u.tml.).
	3. Informācijas neizpaušanas noteikumi neattiecas arī uz gadījumiem, kad Latvijas tiesību akti attiecīgo informāciju klasificē kā vispārpieejamu informāciju, kā arī gadījumos, ja šo informāciju pieprasa Latvijas tiesību aktos noteiktas kompetentas institūcijas vai organizācijas, kurām uz to ir likumīgas tiesības.
12. **Vispārīgie noteikumi**
	1. Pircējs par pilnvaroto pārstāvi šī Līguma izpildes laikā nozīmē VAS “Latvijas Valsts ceļi” Ceļu laboratorijas vadītāju Viktoru Tamu, tālrunis: +371 67036490, e-pasts: Viktors.Tams@lvceli.lv.

Pārdevējs par pilnvaroto pārstāvi Līguma izpildes laikā nozīmē valdes locekli Jāni Zīriņu, tālrunis: +371 23173133, e-pasts: info@rbl.lv.

Puses pilnvarotais pārstāvis ir atbildīgs par Līguma izpildes organizēšanu un uzraudzīšanu. Pilnvarotajam pārstāvim, kas nav Puses izpildinstitūcijas loceklis vai kuram nav attiecīga pilnvarojuma, nav tiesību veikt labojumus vai izdarīt grozījumus šajā Līgumā.

* 1. Šis Līgums ir saistošs Pusēm, kā arī visām trešajām personām, kas likumīgi pārņem viņu tiesības un pienākumus.
	2. Ja kāds no Līguma noteikumiem atbilstoši Latvijas spēkā esošajiem tiesību aktiem kļūst pilnībā vai daļēji par spēkā neesošu vai kļūst neizpildāms - tas nekādā veidā neietekmē un neatceļ pārējo Līguma noteikumu spēka esamību un likumību, bet Līguma noteikumi, kas kļūst par spēkā neesošiem vai neīstenojamiem, jāaizstāj ar citiem noteikumiem atbilstoši Līguma mērķiem saskaņā ar attiecīgos tiesību aktos izvirzītām prasībām.
	3. Jautājumi, kas nav noregulēti Līgumā, apspriežami saskaņā ar Latvijas tiesību aktiem.
	4. Kādu Līgumā noteikto tiesību neizmantošana neietekmē šādas tiesības un nenozīmē Puses atteikšanos no šādām tiesībām, tāpat šādu tiesību daļēja izmantošana neliedz Pusei to tālāku izmantošanu.
	5. Šajā Līgumā izveidotais noteikumu sadalījums pa sadaļām ar tām piešķirtajiem nosaukumiem ir izmantojams tikai un vienīgi atsaucēm, un nekādā gadījumā nevar tikt izmantots vai ietekmēt šā Līguma noteikumu tulkošanu.
	6. Puses informācijas un dokumentu apritē izmanto Līgumā norādīto e-pastu. Informācija un dokumenti, kas nosūtīti otrai Pusei uz Līgumā norādīto e-pastu, uzskatāmi par saņemtiem un tie ir saistoši otrai Pusei. Minētais noteikums neattiecas uz informāciju un dokumentiem, kuru iesniegšanas kārtība ir īpaši atrunāta citos Līguma noteikumos.
	7. Pusei ir pienākums savlaicīgi paziņot otrai Pusei par šajā Līgumā norādīto rekvizītu maiņu, pretējā gadījumā nepaziņojusī Puse nevar atsaukties uz saistību neizpildi, ko izraisījis nepaziņošanas fakts.
	8. Puses ar saviem parakstiem apliecina, ka Pusēm ir saprotams Līguma saturs, nozīme un sekas, Puses atzīst Līgumu par pareizu un savstarpēji izdevīgu un labprātīgi vēlas to parakstīt.
	9. Līgums satur galīgo Pušu vienošanos, un Pusēm ir saistošas tikai tās saistības, kas ir atrunātas šajā Līgumā un tā pielikumos.
	10. Līgumam ir šādi pielikumi, kas ir Līguma neatņemamas sastāvdaļas:
* Pielikums Nr. 1 – “Tehniskā specifikācija” (kopija);
* Pielikums Nr. 2 – “Tehniskais piedāvājums” (kopija);
* Pielikums Nr. 3 – “Finanšu piedāvājums” (kopija).
	1. Līgums sastādīts 2 (divos) eksemplāros ar vienādu juridisko spēku, katrai Pusei nodots Līguma 1 (viens) eksemplārs.

**Pušu rekvizīti un paraksti**

|  |  |
| --- | --- |
| **Pircējs** | **Pārdevējs** |
| **VAS “Latvijas Valsts ceļi”**Reģ. Nr. 40003344207PVN Reģ. Nr. LV40003344207Adrese: Gogoļa iela 3, Rīga, LV-1050Banka: AS SEB bankaKods: UNLALV2XKonts: LV04UNLA0050005573526Tālrunis: +371 67028169Fakss: +371 67028171E-pasts: lvceli@lvceli.lv **Pircēja vārdā:** /VAS “Latvijas Valsts ceļi”valdes priekšsēdētājs Jānis Lange/ | **SIA “RBL”**Reģ. Nr. 40103338442PVN Reģ. Nr. 40103338442Adrese: Jaunā gatve 19, Ogre, LV-5001Banka: AS SwedbankKods: HABALV22Konts:LV57HABA0551029527343 Tālrunis: +371 23173133Fakss: \*\*\*E-pasts: info@rbl.lv **Pārdevēja vārdā:**/SIA “RBL”valdes loceklis Jānis Zīriņš/ |

*Vīzas:*

 *projektu asistente Nelda Neimane*

*saimnieciskā nodrošinājuma juridiskā atbalsta un*

*iepirkumu vadītāja Sandra Vanzoviča*

*Ceļu laboratorijas vadītājs Viktors Tams*

*Grāmatvedības daļas vadītāja Lāsma Vītiņa*

*valdes loceklis Mārtiņš Lazdovskis*